Vra die veearts: Prednisoon is 'n baie interessante medikasie - Voertaal
My worshond, 10 jaar oud, het begin opgooi. Was vir drie dae in die hospitaal op 'n drip. Een dag goed en toe weer begin opgooi. Geen kos verteer in haar maag nie. Alles kom net so uit. Het haar prednisoon gegee vir drie dae en sy het opgehou opgooi. Nou het ek prednisoon gestop en sy gooi weer op. Dit lyk soos die inhoud van haar maag/mis. Kan ek aanhou met prednisoon sonder enige nagevolge?
Prednisoon is 'n baie interessante medikasie, want dit boots die liggaam se eie geneesmiddel na, kortisoon. Kortisoon word afgeskei om (onder andere) die pyn en moegheid wat kom wanneer jy herstel van 'n besering, te verskans. Met wilde honde en oermense was dit nodig, want ons moes vinnig weer op die been kom om kos te kry!
Prednisoon werk nog steeds so – dit verminder pyn, gee energie en werk allergiese of immuunreaksies teë. Die probleem is dat beide die natuurlike weergawe en die pille newe-effekte het na langtermyngebruik. Die newe-effekte sluit immuunonderdrukking en maagprobleme in. Dus is 'n kort kursus prednisoon baie nuttig, maar langtermyn kan dit skadelik wees, veral vir 'n hondjie wat al klaar opgooi.
So ek sal aanraai om nie meer prednisoon te gee nie, maar om eerder terug te gaan veearts toe vir verdere ondersoek na die oorsaak van die opgooi. Die goeie nuus is dat die goeie reaksie op korttermyn-prednisoon vir jou veearts 'n goeie idee sal gee van die moontlike oorsake.